Document ID: 32001R2245

Uredba Komisije (ES) št. 2245/2001
z dne 19. novembra 2001
o spremembi prilog IIIB in VI k Uredbi Sveta (ES) št. 517/94 v zvezi s kvotami za Zvezno republiko Jugoslavijo
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne zajemajo dvostranski sporazumi, protokoli, drugi dogovori ali druga posebna uvozna pravila Skupnosti [1], kakor je bila nazadnje spremenjena z Uredbo Komisije (ES) št. 2878/2000 [2], in zlasti člena 5 v povezavi s členom 25(4) Uredbe,
ob upoštevanju naslednjega:
(1) Uredba (ES) št. 517/94 določa letne količinske omejitve za nekatere tekstilne izdelke s poreklom iz Zvezne republike Jugoslavije.
(2) Po političnih spremembah v Zvezni republiki Jugoslaviji oktobra 2000 navedena država zdaj v celoti sodeluje v procesu stabilizacije in pridruževanja Evropske unije ter je v celoti upravičena do preferencialnega trgovinskega režima Skupnosti z državami zahodnega Balkana, uveljavljenega z Uredbo Sveta (ES) št. 2007/2000 z dne 18. septembra 2000 o uvedbi izrednih trgovinskih ukrepov za države in ozemlja, ki sodelujejo ali so povezane s procesom stabilizacije in pridruževanja Evropske unije, ki spreminja Uredbo (ES) št. 2820/98 in razveljavlja uredbi (ES) št. 1763/1999 in (ES) št. 6/2000 [3], kakor je bila spremenjena z Uredbo (ES) št. 2563/2000 [4].
(3) Mandat za pogajanja o dvostranskem sporazumu za trgovino s tekstilom se še ne more obravnavati, ker je treba najprej rešiti vprašanja v zvezi z zunanjo trgovino in carinskim nadzorom v Zvezni republiki Jugoslaviji.
(4) Trgovina z nekaterimi kategorijami tekstila je trenutno ustavljena, ker so kvote izčrpane. Zvezna republika Jugoslavija je zaprosila za 20-odstotno povečanje navedenih kvot.
(5) Treba je povečati raven vseh kvot za Zvezno republiko Jugoslavijo, kakor se je z Uredbo Sveta (ES) št. 7/2000 [5] to naredilo za Hrvaško ter Bosno in Hercegovino za leto 2000 pred začetkom pogajanj o dvostranskih tekstilnih sporazumih z navedenima državama.
(6) Izhodišče za določitev navedenega povečanja mora biti stopnja rasti kvot po kategoriji, ki je bila predvidena v Dodatnem protokolu k Sporazumu o sodelovanju med Evropsko gospodarsko skupnostjo in Socialistično federativno republiko Jugoslavijo o trgovini s tekstilnimi izdelki, sklenjenem s Sklepom Sveta 90/649/EGS [6].
(7) Navedeno splošno povečanje mora biti porazdeljeno po kategorijah, ki to najbolj potrebujejo, v okviru omejitev za povečanje, za katero je zaprosila Zvezna republika Jugoslavija.
(8) Zvišanje ravni kvot mora začeti veljati z letom 2001, da se sprejmejo nekatere odložene zahteve glede uvoza.
(9) Uredbo (ES) št. 517/94 je zato treba ustrezno spremeniti.
(10) Ukrepi iz te uredbe so v skladu z mnenjem Tekstilnega odbora, kakor je opredeljen v Uredbi (ES) št. 517/94 -
SPREJELA NASLEDNJO UREDBO:
Člen 1
Prilogi IIIB in VI k Uredbi (ES) št. 517/94 se spremenita, kakor je določeno v Prilogi k tej uredbi.
Člen 2
Ta uredba začne veljati na dan objave v Uradnem listu Evropskih skupnosti.
Uporablja se od 1. januarja 2001.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. novembra 2001

Labels: 18
3
1